@298A ,,RGYA GAR GYI MKHAN PO SU RENDRA BO DHI DANG, ZHU
CHEN GYI LOTZTSA BA BAN DE YE SHES SDES BSGYUR CING ZHUS TE GTAN
LA PHAB PA,, ,,RGYA GAR SKAD

DU; ;A'ARYA AAKshA YA MA TI PA RI PRi TZTSA N'A MA MAH'A Y'A NA
S'U TRA, BOD SKAD DU, 'PHAGS PA BLO GROS MI ZAD PAS ZHUS PA ZHES
BYA BA THEG PA CHEN PO'I MDO, SANGS RGYAS DANG BYANG CHUB SEMS

DPA' THAMS CAD LA PHYAG 'TSAL LO, ,'DI SKAD BDAG GIS THOS PA DUS
GCIG NA, BCOM LDAN 'DAS RGYAL PO'I KHAB NA BYA RGOD PHUNG PO'I RI
LA DGE SLONG STONG NYIS BRGYA LNGA BCU'I

DGE SLONG GI DGE 'DUN CHEN PO DANG, BYANG CHUB SEMS DPA' STONG LA
'DI LTA STE, BYANG CHUB SEMS DPA' SEMS DPA' CHEN PO YE SHES TOG
DANG, BYANG CHUB SEMS DPA' SEMS


@298B DPA' CHEN PO CHOS KYI TOG DANG, BYANG CHUB SEMS DPA' SEMS
DPA' CHEN PO ZLA BA'I TOG DANG, BYANG CHUB SEMS DPA' SEMS DPA'
CHEN PO NYI MA'I TOG DANG, BYANG CHUB SEMS DPA' SEMS

DPA' CHEN PO MTHA' YAS TOG DANG, BZANG SKYONG LA SOGS PA SKYES BU
DAM PA BCU DRUG DANG, BYANG CHUB SEMS DPA' SEMS DPA' CHEN PO 'JAM
DPAL LA SOGS PA SEMS DPA' DPE

MED PA BCU DRUG DANG, BYAMS PA LA SOGS PA BSKAL PA BZANG PO'I
BYANG CHUB SEMS DPA' SEMS DPA' CHEN PO THAMS CAD DANG THABS GCIG
TU BZHUGS SO, ,BYANG CHUB SEMS

DPA' SEMS DPA' CHEN PO BLO GROS MI ZAD PA YANG BYANG CHUB SEMS
DPA' BYA BA PHRAG DRUG CUS YONGS SU BSKOR CING MDUN DU BDAR TE
'KHOR DE NYID DU 'DUS NAS 'DUG PAR GYUR TO, ,

DE NAS BYANG CHUB SEMS DPA' SEMS DPA' CHEN PO BLO GROS MI ZAD PA
STAN LAS LANGS TE, BLA GROS [*GOS?] PHRAG PA GCIG TU GZAR NAS PUS
MO G-YAS PA'I LHA NGA SA LA BTZUGS TE, BCOM

LDAN 'DAS GA LA BA DE LOGS SU THAL MO SBYAR BA BTUD NAS, BCOM
LDAN 'DAS LA RIN PO CHE SNA TSOGS KYI ME TOG GI GDUGS DANG, ME
TOG GI PHUR MAS MCHOD CING BCOM LDAN

'DAS LA 'DI SKAD CES GSOL TO, ,BCOM LDAN 'DAS, BYANG CHUB KYI
SEMS BYANG CHUB KYI SEMS ZHES BGYI NA, BCOM LDAN 'DAS, JI TZAM
GYIS NA BYANG CHUB SEMS DPA' BYANG CHUB KYI


@299A *, ,SEMS DANG LDAN PA LAGS, BCOM LDAN 'DAS, BYANG CHUB KYI
SEMS GANG LAGS, BCOM LDAN 'DAS, BYANG CHUB LA NI SEMS SAM, SEMS
DPA'

MA DMIGS, MI DMIGS, DMIGS PAR MI 'GYUR RO, ,BYANG CHUB LAS GUD NA
YANG BYANG CHUB KYI SEMS MI DMIGS TE, BYANG CHUB NI BRJOD DU MA
MCHIS, SEMS NI, GZUGS MA

MCHIS, BSTAN DU MA MCHIS, THOG PAR MA MCHIS, RNAM PAR RIG PA MA
MCHIS SHING SEMS DPA' YANG MI DMIGS NA, BCOM LDAN 'DAS, JI LTAR
CHOS 'DI DAG GI DON RTOG

PAR BGYI, BCOM LDAN 'DAS KYIS BKA' STZAL PA, RIGS KYI BU, 'DI LA
BYANG CHUB NI BRDA'AM, GDAGS PA'AM, THA SNYAD DU MI DMIGS SHING,
BYANG CHUB LAS GUD NA BYANG CHUB

KYI SEMS KYANG MI DMIGS LA, BYANG CHUB NI BRJOD DU MED, SEMS NI
GZUGS MED, BSTAN DU MED, THOGS PA MED, RNAM PAR RIG PA MED DE,
SEMS DPA' YANG MI DMIGS SO, ,

DE CI'I PHYIR ZHE NA, BYANG CHUB NI BRJOD DU MED PA STE, BYANG
CHUB JI LTA BAR SEMS KYANG DE BZHIN NO, ,SEMS JI LTA BAR BYANG
CHUB KYANG DE BZHIN NO, ,BYANG CHUB DANG SEMS JI LTA BAR SEMS

DPA' RNAMS KYANG DE BZHIN NO, ,SEMS DPA' RNAMS JI LTA BAR 'DAS PA
DANG, MA 'ONGS PA DANG, DA LTAR BYUNG BA'I CHOS THAMS CAD KYANG
DE BZHIN NO, ,RIGS KYI BU, DE LTAR NA BYANG


@299B CHUB SEMS DPA' SEMS DPA' CHEN PO BYANG CHUB SEMS DPA'I MING
'THOB BO, ,CHOS THAMS CAD KYI RJES SU SONG BA'I SEMS DE NI BYANG
CHUB KYI SEMS ZHES BYA'O, ,BYANG CHUB NI 'DAS PA DANG,

MA 'ONGS PA DANG, DA LTAR BYUNG BA MA YIN TE, SEMS KYANG DE BZHIN
NO, ,SEMS DPA' YANG DE BZHIN NO, ,CHOS THAMS CAD MI DMIGS PA'I
PHYIR 'DI LA CI YANG RNYED PA MED DE, BYANG CHUB

KYANG MED, BYANG CHUB TU GDAGS PA YANG MED, SEMS CAN YANG MED,
SEMS CAN DU GDAGS PA YANG MED, NYAN THOS KYANG MED, NYAN THOS SU
GDAGS PA YANG MED, RANG SANGS RGYAS KYANG

MED; RANG SANGS RGYAS SU GDAGS PA YANG MED, BYANG CHUB SEMS DPA'
YANG MED, BYANG CHUB SEMS DPAR GDAGS PA YANG MED, SANGS RGYAS
KYANG MED, SANGS RGYAS SU GDAGS PA YANG MED,

'DUS BYAS KYANG MED, 'DUS BYAS SU GDAGS PA YANG MED, 'DUS MA BYAS
KYANG MED, 'DUS MA BYAS SU GDAGS PA YANG MA DMIGS, MI DMIGS,
DMIGS PAR MI 'GYUR MOD KYI,

RIGS KYI BU, 'ON KYANG DPER NA, RI RAB KYI TSUL DU DGE BA'I RTZA
BA THAMS CAD KYIS YANG DAG PAR 'PHAGS PA'I SEMS DANG PO SKYE STE,
DE LA RGYU NI SBYIN PA'I PHA ROL TU PHYIN PA'O, ,SEMS

BSKYED PA GNYIS PA NI CHOS THAMS CAD KYI BYA BA'I GNAS KYI TSUL
GYIS SA LTA BUR BLTA STE, DE LA RGYU NI TSUL KHRIMS KYI PHA ROL
TU PHYIN PA'O, ,SEMS BSKYED PA GSUM PA NI 'JIGS PA MED


@300A *, ,PA DANG, BAG TSA BA MED PA DANG, SKRAG PA MED PA'I TSUL
GYIS RI DVAGS KYI RGYAL PO SENG GE RAL PA CAN GYI RTZAL LTA BUR
BLTA STE, DE LA RGYU NI BZOD PA'I PHA ROL

TU PHYIN PA'O, ,SEMS BSKYED PA BZHI PA NI PHYIR MI LDOG PA'I TSUL
GYIS SRED MED KYI BU'I MTHU DANG, STOBS DANG, SHUGS DANG, BRTZON
'GRUS DANG, BRTUL BA LTA BUR BLTA STE, DE

LA RGYU NI BRTZON 'GRUS KYI PHA ROL TU PHYIN PA'O, ,SEMS BSKYED
PA LNGA PA NI BSOD NAMS KYIS CHOG MI SHES PA'I TSUL GYIS DGE BA
SNA TSOGS KYIS YANG DAG PAR 'PHAGS PA LTA BUR

BLTA STE, DE LA RGYU NI BSAM GTAN GYI PHA ROL TU PHYIN PA'O,
,SEMS BSKYED PA DRUG PA NI MUN PA MUN NAG CHEN PO SEL BA'I TSUL
GYIS NYI MA'I DKYIL 'KHOR 'OD GSAL BA LTA BUR BLTA STE,

DE LA RGYU NI SHES RAB KYI PHA ROL TU PHYIN PA'O, ,SEMS BSKYED PA
BDUN PA NI DE DA DPON MDZOD CHEN PO PHYUG PA LTAR 'KHOR BA'I
'BROG DGON PA LAS SGROL BA'I TSUL GYIS BSAM PA

THAMS CAD YONGS SU RDZOGS PAR BYED PAS LEGS PAR BRGYAN PAR BLTA
STE, DE LA RGYU NI THABS MKHAS PA'I PHA ROL TU PHYIN PA'O, ,SEMS
BSKYED PA BRGYAD PA NI ZLA BA NYA BA'I DKYIL

'KHOR RNAM PAR DAG PA'I DPE'I TSUL GYIS SGRIB PA THAMS CAD RNAM
PAR DAG PA YONGS SU RDZOGS PAR BLTA STE, DE LA RGYU NI SMON LAM
GYI PHA ROL TU PHYIN PA'O, ,SEMS BSKYED PA


@300B DGU PA NI SANGS RGYAS KYI ZHING YONGS SU DAG PA'I YON TAN
GYI RGYAN BKOD PA THAMS CAD KYI DKYIL 'KHOR GYI TSUL GYIS BSAM PA
YONGS SU RDZOGS PAR BYED PAR BLTA STE, DE LA RGYU NI STOBS

KYI PHA ROL TU PHYIN PA'O, ,SEMS BSKYED PA BCU PA NI YON TAN
DANG, YE SHES DANG, CHOS THAMS CAD LA DBANG BSGYUR BAR DBANG
BSKUR BA THOB PAS 'KHOR LOS BSGYUR BA'I MTSAN GYI

DPE'I TSUL GYIS NAM MKHA' DANG MTSUNGS PAR BLTA STE, DE LA RGYU
NI YE SHES KYI PHA ROL TU PHYIN PA'O, ,RIGS KYI BU, BYANG CHUB
SEMS DPA' RNAMS KYI SEMS BSKYED PA NI BCU PO 'DI

DAG YIN TE, 'DI DAG DANG LDAN PAS BYANG CHUB SEMS DPA' ZHES
BYA'O, ,DON DAM PAR NI 'DI LA BYANG CHUB KYANG MED, BYANG CHUB
SEMS DPA' YANG MED, BYANG CHUB KYI SEMS KYANG

MED DO, ,RIGS KYI BU, DE LA BYANG CHUB SEMS DPA' RNAMS KYI SBYIN
PA'I PHA ROL TU PHYIN PA'I SNGON DU 'GRO BA'I CHOS RNAM PA BCU
STE, BCU GANG ZHE NA, 'DI LTA STE, DAD PA'I DBANG PO

SNGON DU 'GRO BA DANG, BSAM PA SNGON DU 'GRO BA DANG, LHAG PA'I
BSAM PA SNGON DU 'GRO BA DANG, PHA ROL TU PHYIN PA SNGON DU 'GRO
BA DANG, BYAMS PA CHEN PO SNGON DU 'GRO BA DANG, SNYING RJE

CHEN PO SNGON DU 'GRO BA DANG, SEMS CAN GYI RTEN SNGON DU 'GRO BA
DANG, BSDU BA'I DNGOS PO SNGON DU 'GRO BA DANG, SANGS RGYAS KYI
CHOS 'DOD PA SNGON DU 'GRO BA DANG, THAMS CAD MKHYEN


@301A *, ,PA'I YE SHES 'DOD PA SNGON DU 'GRO BA STE, RIGS KYI BU,
BYANG CHUB SEMS DPA' RNAMS KYI SBYIN PA'I PHA ROL TU PHYIN PA
'DI'I SNGON DU 'GRO BA'I CHOS RNAM PA BCU'O, ,

RIGS KYI BU, DE LA BYANG CHUB SEMS DPA' RNAMS KYI TSUL KHRIMS KYI
PHA ROL TU PHYIN PA'I SNGON DU 'GRO BA'I CHOS RNAM PA BCU STE,
BCU GANG ZHE NA, 'DI LTA STE, LUS KYI LAS YONGS SU

DAG PA SNGON DU 'GRO BA DANG, NGAG GI LAS YONGS SU DAG PA SNGON
DU 'GRO BA DANG, YID KYI LAS YONGS SU DAG PA SNGON DU 'GRO BA
DANG, RNAM PAR MI 'TSE BA SNGON DU 'GRO BA DANG, NGAN

SONG THAMS CAD RNAM PAR SPONG BA SNGON DU 'GRO BA DANG, MI KHOM
PA BRGYAD RNAM PAR SPONG BA SNGON DU 'GRO BA DANG, NYAN THOS
DANG, RANG SANGS RGYAS KYI SA LAS BZLA BA SNGON DU 'GRO BA

DANG, SANGS RGYAS KYI YON TAN LA DGOD PA SNGON DU 'GRO BA DANG,
BSAM PA YONGS SU RDZOGS PA SNGON DU 'GRO BA DANG, SMON LAM YONGS
SU RDZOGS PA SNGON DU 'GRO BA STE, RIGS

KYI BU; BYANG CHUB SEMS DPA' RNAMS KYI TSUL KHRIMS KYI PHA ROL TU
PHYIN PA 'DI'I SNGON DU 'GRO BA'I CHOS RNAM PA BCU'O, ,RIGS KYI
BU, DE LA BYANG CHUB SEMS DPA' RNAMS KYI

BZOD PA'I PHA ROL TU PHYIN PA'I SNGON DU 'GRO BA'I CHOS RNAM PA
BCU STE, BCU GANG ZHE NA, 'DI LTA STE, RJES SU CHAGS PA SPONG BA
SNGON DU 'GRO BA DANG, KHONG KHRO BA SPONG BA SNGON DU 'GRO


@301B BA DANG, LUS LA MI BLTA BA SNGON DU 'GRO BA DANG, SROG LA
YID MI RTON PA SNGON DU 'GRO BA DANG, MOS PA SNGON DU 'GRO BA
DANG, SEMS CAN YONGS SU SMIN PAR BYA BA SNGON DU 'GRO BA DANG,
BYAMS

PA'I STOBS SNGON DU 'GRO BA DANG, ZAB MO'I CHOS LA BZOD PA SNGON
DU 'GRO BA DANG, RGYA CHEN PO LA MOS PA SNGON DU 'GRO BA DANG, MI
SHES PA BSAL BA SNGON DU 'GRO BA STE, RIGS KYI BU, BYANG CHUB

SEMS DPA' RNAMS KYI BZOD PA'I PHA ROL TU PHYIN PA 'DI'I SNGON DU
'GRO BA'I CHOS RNAM PA BCU'O, ,RIGS KYI BU, DE LA BYANG CHUB SEMS
DPA' RNAMS KYI BRTZON 'GRUS KYI PHA ROL TU PHYIN

PA'I SNGON DU 'GRO BA'I CHOS RNAM PA BCU STE, BCU GANG ZHE NA,
'DI LTA STE, SEMS CAN THAMS CAD KYI BYA BA CI YOD SNYAM PA SNGON
DU 'GRO BA DANG, DGE BA'I LUS DANG NGAG DANG YID MNGON PAR

SGRUB PA LA RJES SU YI RANG BA SNGON DU 'GRO BA DANG, ZHUM PA MED
PA SNGON DU 'GRO BA DANG, PHYIR MI LDOG PA'I SA BSDU BA THOB PAR
BYA BA SNGON DU 'GRO BA DANG, YANG DAG PA'I RTZOL BA SNGON DU
'GRO

BA DANG, DRAN PA NYE BAR GZHAG PA SNGON DU 'GRO BA DANG, NYON
MONGS PA'I DGRA GDUL BA SNGON DU 'GRO BA DANG, CHOS THAMS CAD
KYIS DBEN PA SNGON DU 'GRO BA DANG, SEMS CAN YONGS SU

SMIN PAR BYA BA SNGON DU 'GRO BA DANG, THAMS CAD MKHYEN PA'I YE
SHES YANG DAG PAR SGRUB PA SNGON DU 'GRO BA STE, RIGS KYI BU,
BYANG CHUB SEMS DPA' RNAMS KYI BRTZON 'GRUS KYI PHA


@302A *, ,ROL TU PHYIN PA 'DI'I SNGON DU 'GRO BA'I CHOS RNAM PA
BCU'O, ,RIGS KYI BU, DE LA BYANG CHUB SEMS DPA' RNAMS KYI BSAM
GTAN GYI PHA ROL TU PHYIN PA'I SNGON DU

'GRO BA'I CHOS RNAM PA BCU STE, BCU GANG ZHE NA, 'DI LTA STE, DGE
BA'I CHOS LA GNAS PA SNGON DU 'GRO BA DANG, TING NGE 'DZIN SNGON
DU 'GRO BA DANG, SNYOMS PAR 'JUG PA SNGON DU 'GRO BA

DANG, YANG DAG PAR RDZOGS PA'I BYANG CHUB SNGON DU 'GRO BA DANG,
BSAM GTAN DANG RNAM PAR THAR PA SNGON DU 'GRO BA DANG, TING NGE
'DZIN GYI DBANG PO SNGON DU 'GRO BA DANG, TING NGE 'DZIN GYI

STOBS SNGON DU 'GRO BA DANG, SEMS CAN THAMS CAD KYI NYON MONGS PA
SPONG BA SNGON DU 'GRO BA DANG, TING NGE 'DZIN GYI PHUNG PO YONGS
SU RDZOGS PAR BYED PA SNGON DU 'GRO BA DANG, DAM

PA'I CHOS YONGS SU BSRUNG BA SNGON DU 'GRO BA STE, RIGS KYI BU,
BYANG CHUB SEMS DPA' RNAMS KYI BSAM GTAN GYI PHA ROL TU PHYIN PA
'DI'I SNGON DU 'GRO BA'I CHOS RNAM PA BCU'O,,

RIGS KYI BU, DE LA BYANG CHUB SEMS DPA' RNAMS KYI SHES RAB KYI
PHA ROL TU PHYIN PA'I SNGON DU 'GRO BA'I CHOS RNAM PA BCU STE,
BCU GANG ZHE NA, 'DI LTA STE, PHUNG PO LA MKHAS

PA SNGON DU 'GRO BA DANG, KHAMS LA MKHAS PA SNGON DU 'GRO BA
DANG, SKYE MCHED LA MKHAS PA SNGON DU 'GRO BA DANG, RTEN CING
'BREL BAR 'BYUNG BA LA MKHAS PA SNGON DU 'GRO BA DANG,


@302B BDEN PA LA MKHAS PA SNGON DU 'GRO BA DANG, LTA BAR GYUR PA
THAMS CAD BSAL BA SNGON DU 'GRO BA DANG, SHES RAB KYI DBANG PO
SNGON DU 'GRO BA DANG, MI SKYE BA'I CHOS LA BZOD PA SNGON DU

'GRO BA DANG, SANGS RGYAS KYI CHOS THAMS CAD YONGS SU RDZOGS PAR
BYA BA SNGON DU 'GRO BA DANG, SGRIB PA MED PA'I YE SHES MTHONG BA
SNGON DU 'GRO BA STE, RIGS KYI BU, BYANG CHUB SEMS

DPA' RNAMS KYI SHES RAB KYI PHA ROL TU PHYIN PA 'DI'I SNGON DU
'GRO BA'I CHOS RNAM PA BCU'O, ,RIGS KYI BU, DE LA BYANG CHUB SEMS
DPA' RNAMS KYI THABS MKHAS PA'I PHA ROL TU PHYIN PA'I

SNGON DU 'GRO BA'I CHOS RNAM PA BCU STE, BCU GANG ZHE NA, 'DI LTA
STE, SEMS CAN GYI BSAM PA DANG SPYOD PA LA 'JUG PA SNGON DU 'GRO
BA DANG, SEMS CAN GYI RTEN SNGON DU 'GRO BA DANG, BYAMS

PA DANG, SNYING RJE SNGON DU 'GRO BA DANG, SEMS CAN YONGS SU SMIN
PAR BYA BA LA MI SKYO BA SNGON DU 'GRO BA DANG, SANGS RGYAS KYI
CHOS THAMS CAD LA 'JUG PA SNGON DU 'GRO BA DANG, KHYAD PAR

GYI YE SHES MTHONG BA KHONG DU CHUD PA SNGON DU 'GRO BA DANG, PHA
ROL TU PHYIN PA YONGS SU BYANG BAR BYA BA YONGS SU SMIN PA SNGON
DU 'GRO BA DANG, DNGOS PO JI LTA BA BZHIN DU YONGS SU RTOG

PA SNGON DU 'GRO BA DANG, SEMS KYI STOBS NYE BAR BSGRUB PA SNGON
DU 'GRO BA DANG, PHYIR MI LDOG PA'I SA YONGS SU THOB PAR BYED PA
SNGON DU 'GRO BA STE, RIGS KYI BU, BYANG CHUB SEMS


@303A *, ,DPA' RNAMS KYI THABS MKHAS PA'I PHA ROL TU PHYIN PA
'DI'I SNGON DU 'GRO BA'I CHOS RNAM PA BCU'O, ,RIGS KYI BU, DE LA
BYANG CHUB SEMS DPA' RNAMS KYI SMON

LAM GYI PHA ROL TU PHYIN PA'I SNGON DU 'GRO BA'I CHOS RNAM PA BCU
STE, BCU GANG ZHE NA, 'DI LTA STE, SEMS CAN THAMS CAD SEMS KYI
SPYOD PA THIBS PO NYE BAR RGYU BA SHES PA SNGON DU 'GRO

BA DANG, SEMS CAN THAMS CAD KYI NYON MONGS PA THIBS PO NYE BAR
RGYU BA SHES PA SNGON DU 'GRO BA DANG, SEMS CAN THAMS CAD KYI
DBANG PO THIBS PO NYE BAR RGYU BA SHES PA SNGON DU 'GRO BA

DANG, SEMS CAN THAMS CAD KYI BSAM PA DANG MOS PA THIBS PO NYE BAR
RGYU BA SHES PA SNGON DU 'GRO BA DANG, SEMS CAN THAMS CAD KYI
BSAM PA DANG, LHAG PA'I BSAM PA DANG,

MOS PA THIBS PO NYE BAR RGYU BA SHES PA SNGON DU 'GRO BA DANG,
'JIG RTEN GYI KHAMS THA DAD PA DANG, KHAMS GSUM THIBS PO NYE BAR
RGYU BA SHES PA SNGON DU 'GRO BA DANG, SEMS CAN

THAMS CAD KYI BSAM PA DANG BAG LA NYAL BA THIBS PO NYE BAR RGYU
BA SHES PA SNGON DU 'GRO BA DANG, SEMS CAN THAMS CAD KYI 'CHI
'PHO BA DANG SKYE BA THIBS PO NYE BAR RGYU BA SHES PA SNGON

DU 'GRO BA DANG, SEMS CAN THAMS CAD PHUNG PO GSUM DU RNAM PAR
BZHAG PA THIBS PO NYE BAR RGYU BA SHES PA SNGON DU 'GRO BA DANG,
DBANG PO MI SKYO BA'I SEMS CAN YONGS SU SMIN PAR


@303B BYA BA SHES PA SNGON DU 'GRO BA STE, RIGS KYI BU, BYANG
CHUB SEMS DPA' RNAMS KYI SMON LAM GYI PHA ROL TU PHYIN PA 'DI'I
SNGON DU 'GRO BA'I CHOS RNAM PA BCU'O, ,RIGS KYI BU, DE LA BYANG
CHUB

SEMS DPA' RNAMS KYI STOBS KYI PHA ROL TU PHYIN PA'I SNGON DU 'GRO
BA'I CHOS RNAM PA BCU STE, BCU GANG ZHE NA, 'DI LTA STE, CHOS
THAMS CAD GZOD MA NAS 'BYUNG BA MED PA SNGON DU 'GRO BA

DANG; CHOS THAMS CAD GZOD MA NAS MTSAN NYID MED PA SNGON DU 'GRO
BA DANG, CHOS THAMS CAD GZOD MA NAS SKYE BA MED PA SNGON DU 'GRO
BA DANG, CHOS THAMS CAD GZOD MA NAS YOD PA MA YIN

PA SNGON DU 'GRO BA DANG, CHOS THAMS CAD GZOD MA NAS CHAGS PA MED
PA SNGON DU 'GRO BA DANG, CHOS THAMS CAD 'JUG PA MED PA SNGON DU
'GRO BA DANG, CHOS THAMS CAD LDOG PA MED PA

SNGON DU 'GRO BA DANG, CHOS THAMS CAD DNGOS PO MED PA'I NGO BO
NYID SNGON DU 'GRO BA DANG, CHOS THAMS CAD KYI THOG MA DANG BAR
DANG THA MA MNYAM PA NYID SNGON DU 'GRO BA DANG, CHOS THAMS CAD

DE BZHIN NYID LA 'JUG PA RTOG PA DANG RNAM PAR RTOG PA MED PA
SNGON DU 'GRO BA STE, RIGS KYI BU, BYANG CHUB SEMS DPA' RNAMS KYI
STOBS KYI PHA ROL TU PHYIN PA 'DI'I SNGON DU 'GRO BA'I CHOS

RNAM PA BCU'O, ,RIGS KYI BU, DE LA BYANG CHUB SEMS DPA' RNAMS KYI
YE SHES KYI PHA ROL TU PHYIN PA'I SNGON DU 'GRO BA'I CHOS RNAM PA
BCU STE, BCU GANG ZHE NA, 'DI LTA STE, CHOS THAMS


@304A *, ,CAD RNAM PAR DBYE BA LA SHIN TU RNAM PAR BRTAGS PA
SNGON DU 'GRO BA DANG, DKAR PO'I CHOS SHIN TU YONGS SU RDZOGS PA
SNGON DU 'GRO BA DANG, BYANG CHUB KYI

TSOGS BSAGS PA DPAG TU MED PA SNGON DU 'GRO BA DANG, BSOD NAMS
DANG YE SHES KYI TSOGS CHEN PO YONGS SU BZUNG BA SNGON DU 'GRO BA
DANG, SNYING RJE CHEN PO YANGS PA KHONG DU CHUD

PAR BYA BA SNGON DU 'GRO BA DANG, 'JIG RTEN GYI KHAMS RNAM PAR
DBYE BA'I RIM PA SHES PA SNGON DU 'GRO BA DANG, SEMS CAN GYI
KHAMS DANG NYON MONGS PA'I SPYOD PA LA 'JUG PA SNGON DU

'GRO BA DANG, DE BZHIN GSHEGS PA'I SPYOD YUL LA 'JUG CING RJES SU
'GRO BA SHES PA YID LA BYED PA SNGON DU 'GRO BA DANG, STOBS BCU
DANG, MI 'JIGS PA DANG, SANGS RGYAS

KYI CHOS MA 'DRES PA LA LHAG PAR DMIGS SHING KUN SHES PAR BYA BA
SNGON DU 'GRO BA DANG, RNAM PA THAMS CAD KYI MCHOG DANG LDAN PA
THAMS CAD MKHYEN PA'I YE SHES LA DBANG

BSKUR BA'I SA THOB PA SNGON DU 'GRO BA STE, RIGS KYI BU, BYANG
CHUB SEMS DPA' RNAMS KYI YE SHES KYI PHA ROL TU PHYIN PA 'DI'I
SNGON DU 'GRO BA'I CHOS RNAM PA BCU'O, ,DE LA PHA

ROL TU PHYIN PA'I DON GANG ZHE NA, SPYOD PA'I KHYAD PAR YONGS SU
RDZOGS PAR BYED PA'I DON NI PHA ROL TU PHYIN PA'I DON NO, ,YE
SHES ZAB CING RGYA CHE BA YONGS SU RDZOGS PAR BYED PA'I


@304B DON NI PHA ROL TU PHYIN PA'I DON NO, ,'DUS BYAS DANG 'DUS
MA BYAS LA CHAGS PA MED PA'I DON NI PHA ROL TU PHYIN PA'I DON NO,
,'KHOR BA'I NYES PA JI LTA BA BZHIN DU RTOGS PA'I DON NI PHA ROL
TU PHYIN

PA'I DON NO, ,SKYE BO MI MKHAS PA RNAMS KHONG DU CHUD PAR BYED
PA'I DON NI PHA ROL TU PHYIN PA'I DON NO, ,CHOS KYI MDZOD ZAD MI
SHES PA YANG DAG PAR STON PA'I DON NI PHA ROL TU PHYIN PA'I DON
NO,,

SGRIB PA MED PA'I RNAM PAR THAR PA YONGS SU RDZOGS PAR BYED PA'I
DON NI PHA ROL TU PHYIN PA'I DON NO, ,SEMS CAN GYI KHAMS RAB TU
SHES PAR BYED PA'I DON NI PHA ROL TU PHYIN PA'I DON NO, ,

SBYIN PA MNYAM PA NYID RJES SU RTOGS PA'I DON NI PHA ROL TU PHYIN
PA'I DON NO, ,TSUL KHRIMS MNYAM PA NYID YONGS SU RDZOGS PAR BYED
PA'I DON NI PHA ROL TU PHYIN PA'I DON NO, ,BZOD PA

MNYAM PA NYID YONGS SU RDZOGS PAR BYED PA'I DON NI PHA ROL TU
PHYIN PA'I DON NO, ,BRTZON 'GRUS MNYAM PA NYID YONGS SU RDZOGS
PAR BYED PA'I DON NI PHA ROL TU PHYIN PA'I DON NO, ,BSAM

GTAN MNYAM PA NYID YONGS SU RDZOGS PAR BYED PA'I DON NI PHA ROL
TU PHYIN PA'I DON NO, ,SHES RAB KYI PHA ROL TU PHYIN PA LA NGES
PAR MKHAS PA YONGS SU RDZOGS PAR BYED PA'I DON NI PHA ROL

TU PHYIN PA'I DON NO, ,CHOS THAMS CAD RAB TU SHES PAR BYED PA'I
DON NI PHA ROL TU PHYIN PA'I DON NO, ,MI SKYE BA'I CHOS LA BZOD
PA YONGS SU RDZOGS PAR BYED PA'I DON NI PHA ROL TU PHYIN


@305A *, ,PA'I DON NO, ,PHYIR MI LDOG PA'I SA YANG DAG PAR THOB
PAR BYED PA'I DON NI PHA ROL TU PHYIN PA'I DON NO, ,SANGS RGYAS
KYI ZHING YONGS SU SBYANGS PA'I DON NI PHA ROL TU

PHYIN PA'I DON NO, ,SEMS CAN THAMS CAD YONGS SU SMIN PAR BYA BA'I
DON NI PHA ROL TU PHYIN PA'I DON NO, ,BYANG CHUB KYI SNYING PO LA
SANGS RGYAS KYI YE SHES YONGS SU RDZOGS PAR BYED PA'I DON

NI PHA ROL TU PHYIN PA'I DON NO, ,BDUD THAMS CAD GDUL BAR BYA
BA'I DON NI PHA ROL TU PHYIN PA'I DON NO, ,'KHOR BA DANG MYA NGAN
LAS 'DAS PA GNYIS SU MED PAR STON CING SGROL BA'I DON

NI PHA ROL TU PHYIN PA'I DON NO, ,YON TAN THAMS CAD KYI PHA ROL
TU 'GRO BA'I DON NI PHA ROL TU PHYIN PA'I DON NO, ,PHAS KYI RGOL
BA THAMS CAD TSAR BCAD PA'I DON NI PHA ROL TU PHYIN PA'I

DON NO, ,STOBS BCU DANG, MI 'JIGS PA DANG, SANGS RGYAS KYI CHOS
MA 'DRES PA BCO BRGYAD YONGS SU RDZOGS PAR BYA BA'I DON NI PHA
ROL TU PHYIN PA'I DON NO, ,SANGS RGYAS KYI CHOS THAMS CAD YONGS
SU RDZOGS

PAR BYA BA'I DON NI PHA ROL TU PHYIN PA'I DON NO, ,BLA NA MED PA
YANG DAG PAR RDZOGS PA'I BYANG CHUB MNGON PAR RDZOGS PAR BYANG
CHUB PAR BYED PA'I DON NI PHA ROL TU PHYIN PA'I DON NO, ,

CHOS KYI 'KHOR LO RNAM PA BCU GNYIS SU BSKOR BA'I DON NI PHA ROL
TU PHYIN PA'I DON NO, ,RIGS KYI BU, DE LA BYANG CHUB SEMS DPA'
SEMS DPA' CHEN PO'I BYANG CHUB SEMS DPA'I


@305B SA DANG PO'I SNGA LTAS NI, STONG GSUM GYI STONG CHEN PO'I
'JIG RTEN GYI KHAMS GTER BYE BA KHRAG KHRIG BRGYA STONG GIS YONGS
SU GANG BA MTHONG NGO, ,RIGS KYI BU, DE LA BYANG CHUB SEMS DPA'

SEMS DPA' CHEN PO'I BYANG CHUB SEMS DPA'I SA GNYIS PA'I SNGA LTAS
NI GANG STONG GSUM GYI STONG CHEN PO'I 'JIG RTEN GYI KHAMS LAG
MTHIL LTA BUR GYUR PA LA RIN PO CHE BYE BA KHRAG

KHRIG BRGYA STONG DU MAS LEGS PAR BRGYAN PA MTHONG NGO, ,RIGS KYI
BU, DE LA BYANG CHUB SEMS DPA' SEMS DPA' CHEN PO'I BYANG CHUB
SEMS DPA'I SA GSUM PA'I SNGA LTAS NI,

BDAG NYID DPA' ZHING LAG CHA DANG GO CHA SRA BA THOGS NAS PHAS
KYI RGOL BA THAMS CAD GDUL BAR MTHONG NGO, ,RIGS KYI BU, DE LA
BYANG CHUB SEMS DPA' SEMS DPA' CHEN

PO'I BYANG CHUB SEMS DPA'I SA BZHI PA'I SNGA LTAS NI, PHYOGS BZHI
NAS RLUNG GI DKYIL 'KHOR BZHIS THAMS CAD DANG LDAN PA'I SA'I
DKYIL 'KHOR CHEN PO LA ME TOG SNA TSOGS

KYIS MNGON DU 'THOR BA MTHONG NGO, ,RIGS KYI BU, DE LA BYANG CHUB
SEMS DPA' SEMS DPA' CHEN PO'I BYANG CHUB SEMS DPA'I SA LNGA PA'I
SNGA LTAS NI, RGYAN THAMS CAD KYIS

BRGYAN PA'I BUD MED KYIS MGO LA ME TOG TZAM PA KA'I PHRENG BA
'DOGS PAR MTHONG NGO, ,RIGS KYI BU, DE LA BYANG CHUB SEMS DPA'
SEMS DPA' CHEN PO'I BYANG CHUB SEMS


@306A *, ,DPA'I SA DRUG PA'I SNGA LTAS NI, RDZING THEM SKAS BZHI
DANG LDAN PA GSER GYI BYE MA RDAL BA RNYOG PA MED CING DANG LA
YAN LAG BRGYAD DANG LDAN PA'I CHUS YONGS SU

GANG BA, ME TOG AUTPA LA DANG, KU MU TA DANG, PADMA DKAR POS
BRGYAN PA'I CHU MTHONG STE, DE LA BDAG NYID RTZE DGA' YONGS SU
SPYOD PA MTHONG NGO, ,RIGS KYI BU, DE LA BYANG CHUB SEMS DPA'

SEMS DPA' CHEN PO'I BYANG CHUB SEMS DPA'I SA BDUN PA'I SNGA LTAS
NI, PHYOGS G-YAS G-YON GNYIS NA SEMS CAN DMYAL BA'I G-YANG SA
MTHONG STE, DE NAS BDAG NYID MA

SMAS MA NYAMS PAR SLAR LDOG PA MTHONG NGO, ,RIGS KYI BU, DE LA
BYANG CHUB SEMS DPA' SEMS DPA' CHEN PO'I BYANG CHUB SEMS DPA'I SA
BRGYAD PA'I SNGA LTAS NI, PHRAG PA GNYIS

NA RI DVAGS KYI RGYAL PO SENG GE RAL PA CAN COD PAN THOGS PA GCAN
ZAN PHRA MO THAMS CAD SKRAG PAR BYED CING 'DUG PA MTHONG NGO,
,RIGS KYI BU, DE LA BYANG CHUB SEMS DPA' SEMS

DPA' CHEN PO'I BYANG CHUB SEMS DPA'I SA DGU PA'I SNGA LTAS NI,
'KHOR LOS BSGYUR PA'I RGYAL PO MTHONG STE, SKYE BO BYE BA KHRAG
KHRIG BRGYA STONG PHRAG DU MAS YONGS SU BSKOR CING MDUN

GYIS BLTAS LA MGO'I STENG NA RIN PO CHE SNA TSOGS KYIS SPRAS PA'I
GDUGS DKAR PO 'DZIN PA MTHONG NGO, ,RIGS KYI BU, DE LA BYANG CHUB
SEMS DPA' SEMS DPA' CHEN PO'I BYANG CHUB


@306B SEMS DPA'I SA BCU PA'I SNGA LTAS NI DE BZHIN GSHEGS PA'I
SKU MTHONG STE, KHA DOG GSER LTA BU 'OD 'DOM GANG BA TSANGS PA
BYE BA KHRAG KHRIG BRGYA STONG DU MAS YONGS SU BSKOR CING

MDUN GYIS BLTAS NAS CHOS STON PA MTHONG STE, RIGS KYI BU, BCU PO
'DI DAG NI BYANG CHUB SEMS DPA' SEMS DPA' CHEN PO RNAMS KYI BYANG
CHUB SEMS DPA'I SA BCU PA'I SNGA LTAS YIN NO, ,

RIGS KYI BU, DE LA BYANG CHUB SEMS DPA' SA DANG PO LA GNAS PA'I
BYANG CHUB SEMS DPA' NI SBYIN PA'I PHA ROL TU PHYIN PA GNON TO,
,BYANG CHUB SEMS DPA' SA GNYIS PA LA NI TSUL KHRIMS

KYI PHA ROL TU PHYIN PA GNON TO, ,SA GSUM PA LA NI BZOD PA'I PHA
ROL TU PHYIN PA GNON TO, ,SA BZHI PA LA NI BRTZON 'GRUS KYI PHA
ROL TU PHYIN PA GNON TO, ,SA LNGA PA LA NI BSAM GTAN GYI

PHA ROL TU PHYIN PA GNON TO, ,SA DRUG PA LA NI SHES RAB KYI PHA
ROL TU PHYIN PA GNON TO, ,SA BDUN PA LA NI THABS MKHAS PA'I PHA
ROL TU PHYIN PA GNON TO, ,SA BRGYAD PA LA NI SMON LAM GYI

PHA ROL TU PHYIN PA GNON TO, ,SA DGU PA LA NI STOBS KYI PHA ROL
TU PHYIN PA GNON TO, ,SA BCU PA LA NI YE SHES KYI PHA ROL TU
PHYIN PA GNON TO, ,RIGS KYI BU, DE LA BYANG CHUB SEMS DPA'

SEMS DPA' CHEN PO'I SEMS BSKYED PA DANG PO NI RIN PO CHE YANG DAG
PAR 'PHAGS PA'I TING NGE 'DZIN GYIS YONGS SU BZUNG STE SKYE'O,
,SEMS BSKYED PA GNYIS PA NI GNAS PA MED PA'I


@307A *, ,TING NGE 'DZIN GYIS YONGS SU BZUNG STE SKYE'O, ,SEMS
BSKYED PA GSUM PA NI RAB TU MI G-YO BA'I TING NGE 'DZIN GYIS
YONGS SU BZUNG STE SKYE'O, ,SEMS BSKYED PA

BZHI PA NI PHYIR MI LDOG PA'I TING NGE 'DZIN GYIS YONGS SU BZUNG
STE SKYE'O, ,SEMS BSKYED PA LNGA PA NI RIN PO CHE'I ME TOG GI
TING NGE 'DZIN GYIS YONGS SU BZUNG STE SKYE'O, ,SEMS BSKYED PA
DRUG

PA NI NYI MA'I 'OD KYI GZI BRJID KYI TING NGE 'DZIN GYIS YONGS SU
BZUNG STE SKYE'O, ,SEMS BSKYED PA BDUN PA NI DON THAMS CAD GRUB
PA'I TING NGE 'DZIN GYIS YONGS SU BZUNG STE SKYE'O, ,SEMS

BSKYED PA BRGYAD PA NI DA LTAR GYI SANGS RGYAS MNGON SUM DU
BZHUGS PA'I TING NGE 'DZIN GYIS YONGS SU BZUNG STE SKYE'O, ,SEMS
BSKYED PA DGU PA NI YE SHES SGRON MA'I TING NGE 'DZIN GYIS

YONGS SU BZUNG STE SKYE'O, ,SEMS BSKYED PA BCU PA NI DPA' BAR
'GRO BA'I TING NGE 'DZIN GYIS YONGS SU BZUNG NAS SKYE STE, RIGS
KYI BU, 'DI DAG NI BYANG CHUB SEMS DPA' SEMS DPA'

CHEN PO RNAMS KYI SEMS BSKYED PA BCU'O, ,RIGS KYI BU, DE LA BYANG
CHUB SEMS DPA' SEMS DPA' CHEN PO'I BYANG CHUB SEMS DPA'I SA DANG
PO LA KHYAD PAR GYI BYIN GYI RLABS

ZHES BYA BA'I GZUNGS SKYE'O, ,SA GNYIS PA LA NI GZHAN GYIS MI
THUB PA ZHES BYA BA'I GZUNGS SKYE'O, ,SA GSUM PA LA NI RAB TU
GNAS PA ZHES BYA BA'I GZUNGS SKYE'O, ,SA BZHI PA LA


@307B NI GDUL DKA' BA ZHES BYA BA'I GZUNGS SKYE'O, ,SA LNGA PA LA
NI YON TAN SNA TSOGS ZHES BYA BA'I GZUNGS SKYE'O, ,SA DRUG PA LA
NI YE SHES KYI DKYIL 'KHOR SGRON MA ZHES BYA BA'I GZUNGS SKYE'O,,

SA BDUN PA LA NI KHYAD PAR DU 'PHAGS PA ZHES BYA BA'I GZUNGS
SKYE'O, ,SA BRGYAD PA LA NI RNYOG PA MED PA'I RTOG PA ZHES BYA
BA'I GZUNGS SKYE'O, ,SA DGU PA LA SGO MTHA' YAS PA'I RGYAN ZHES
BYA BA'I

GZUNGS SKYE'O, ,SA BCU PA LA ZAD MI SHES PA'I ZA MA TOG CES BYA
BA'I GZUNGS SKYE'O, ,DE NAS DE'I TSE BCOM LDAN 'DAS LA LHA'I BU
SENG GE'I TOG GI 'OD ZER SNANG BA THOGS PA MED PA ZHES

BYA BAS 'DI SKAD CES GSOL TO, ,BCOM LDAN 'DAS, KYE MA 'DI LTAR
CHOS KYI RNAM GRANGS 'DI'I NANG DU THAMS CAD RDZOGS SHING, SANGS
RGYAS KYI CHOS DANG YON TAN THAMS CAD SGRUB PAR

GYUR PA NI NGO MTSAR TO, ,BCOM LDAN 'DAS KYIS BKA' STZAL PA,
LHA'I BU, DE NI JI SKAD ZER BA DE BZHIN TE, LHA'I BU, CHOS KYI
RNAM GRANGS 'DI THOS MA THAG TU BYANG CHUB SEMS DPA' RNAMS

BLA NA MED PA YANG DAG PAR RDZOGS PAR BYANG CHUB LAS PHYIR MI
LDOG PAR 'GYUR RO, ,DE CI'I PHYIR ZHE NA, RIGS KYI BU'AM, RIGS
KYI BU MO PHYIR MI LDOG PA'I DGE BA'I RTZA BA YONGS SU

SMIN PA RNAMS KYI PHYAG RGYA NI, 'DI LTA STE, CHOS KYI RNAM
GRANGS 'DI THOS PA YIN TE, CHOS KYI RNAM GRANGS 'DI NI DGE BA'I
RTZA BA MA BSKYED PA RNAMS KYI RNA LAM DU GRAG PAR MI 'GYUR RO, ,


@308A *, ,RIGS KYI BU, CHOS KYI RNAM GRANGS 'DI THOS PA TZAM GYIS
RIGS KYI BU'AM RIGS KYI BU MO DAG LHAG PA'I BSAM PA YONGS SU DAG
CING SANGS RGYAS MTHONG BA DANG MI

'BRAL BAR 'GYUR, DAM PA'I CHOS NYAN PA DANG MI 'BRAL BAR 'GYUR,
DGE 'DUN LA BSNYEN BKUR BYED PA DANG MI 'BRAL BAR 'GYUR, RGYA
MTSO'I PHYAG RGYA MI ZAD PA MNGON PAR BSGRUB

PA'I GZUNGS DANG MI 'BRAL BAR 'GYUR, SEMS CAN GYI BSAM PA DANG,
SPYOD PA DANG, SGRA LA 'JUG PA'I GZUNGS DANG MI 'BRAL BAR 'GYUR,
NYI MA'I TOG SNANG BA'I GZUNGS DANG

MI 'BRAL BAR 'GYUR, ZLA BA'I TOG SNANG BA'I GZUNG DANG MI 'BRAL
BAR 'GYUR, KUN NAS LDANG BA THAMS CAD RNAM PAR GNON PA SGRUB PA'I
GZUNGS DANG MI 'BRAL BAR 'GYUR, RDO

RJE LTAR SRA ZHING BRTAN PA'I RI RNAM PAR 'JOMS PA'I GZUNGS DANG
MI 'BRAL BAR 'GYUR, BRJOD DU MED PA'I DON BSTAN PA LA YANG DAG PA
GZHOL BA'I GZUNGS DANG MI 'BRAL BAR

'GYUR, TSIG DANG, SPYOD PA DANG, SGRA THAMS CAD LA 'JUG PA'I
GZUNGS DANG MI 'BRAL BAR 'GYUR, NAM MKHA'I DKYIL DRI MA MED PAR
SGRUB PA'I PHYAG RGYAS BTAB PA'I GZUNGS

DANG MI 'BRAL BAR 'GYUR, SANGS RGYAS KYI SKU MTHA' YAS PA YONGS
SU RDZOGS PA SGRUB PA'I GZUNGS DANG MI 'BRAL BAR 'GYUR, LHA'I BU,
GZUNGS 'DI DAG THOB PAS BYANG CHUB SEMS


@308B DPA' RNAMS PHYOGS BCU'I SANGS RGYAS KYI ZHING RNAMS SU
SANGS RGYAS KYI SKU MNGON PAR SPRUL NAS CHOS STON TE, CHOS NYID
LAS KYANG MI G-YO LA, 'GRO BA YANG MED, 'ONG BA YANG MED DO,
,SEMS

CAN RNAMS YONGS SU SMIN PAR BYED KYANG SEMS CAN DU DMIGS PA YANG
MED DO, ,CHOS STON KYANG YI GE MNYAM PA NYID LA G-YO BA MED DO,
,'CHI 'PHO DANG SKYE BA STON KYANG 'PHO BA YANG MED,

SKYE BA YANG MED DO, ,CHOS THAMS CAD RNAM PAR RTOG PA MED PA'I
PHYIR 'DU BYED RNAMS GANG DU 'GRO BAR YANG MI 'GYUR, GANG NAS
'ONG BAR YANG MI 'GYUR RO, ,CHOS KYI RNAM GRANGS 'DI BSHAD

PA NA BYANG CHUB SEMS DPA' SUM STONG GIS MI SKYE BA'I CHOS LA
BZOD PA THOB PAR GYUR TO, ,SEMS CAN TSAD MED PA RNAMS KYIS NI BLA
NA MED PA YANG DAG PAR RDZOGS PA'I BYANG CHUB TU SEMS

BSKYED PAR GYUR TO, ,BCOM LDAN 'DAS KYIS DE SKAD CES BKA' STZAL
NAS, BYANG CHUB SEMS DPA' SEMS DPA' CHEN PO BLO GROS MI ZAD PA
DANG, BYANG CHUB SEMS DPA' DE DAG

DANG, DGE SLONG DE DAG DANG, LHA'I BU SENG GE'I TOG GI 'OD ZER
SNANG BA THOGS PA MED PA DANG, LHA DANG, MI DANG, LHA MA YIN
DANG, DRI ZAR BCAS PA'I 'JIG RTEN YI RANGS TE,

BCOM LDAN 'DAS KYIS GSUNGS PA LA MNGON PAR BSTOD DO, ,'PHAGS PA
DKON MCHOG BRTZEGS PA CHEN PO'I CHOS KYI RNAM GRANGS LE'U STONG
PHRAG BRGYA PA LAS, BLO GROS MI ZAD


@309A *, ,PAS ZHUS PA'I LE'U ZHES BYA STE, 'DUS PA BZHI BCU RTZA
LNGA PA RDZOGS SO,, ,,RGYA GAR GYI MKHAN PO SU RENDRA BE [*BO?]
DHI DANG, ZHU CHEN GYI LO TZTSA BA BAN DE YE

SHES SDES BSGYUR CING ZHUS TE GTAN LA PHAB PA, ZHU CHEN GYI LO
TZTSA BA DHARMA T'A SH'I LAS SKAD GSAR BCAD KYIS KYANG ZHUS TE
GTAN LA PHAB PA,, 
